REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/523-15

10. decembar 2015. godine

B e o g r a d

**Z A P I S N I K**

**53. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 8. DECEMBRA 2015. GODINE**

Sednica je počela u 12,30 časova.

Sednici je predsedavao Petar Petrović, predsednik Odbora.

Sednici su prisustvovali članovi Odbora: Velinka Tošić, Tanja Tomašević Damnjanović, Dragan Paunović, Balint Pastor, Biljana Ilić Stošić, Mirjana Andrić, Miletić Mihajlović, Meho Omerović, Biljana Savović, Neđo Jovanović i Živan Đurišić.

Sednici nisu prisustvovali: Aleksandar Martinović, Olgica Batić, Vladimir Đukanović, Balša Božović i Jovan Marković, članovi Odbora, niti njihovi zamenici.

Na predlog predsednika Odbora, većinom glasova utvrđen je sledeći

D n e v n i r e d :

1. Razmatranje Predloga zakona o dopuni Zakona o Ustavnom sudu, koji je podnela Vlada (broj 7-3209/15 od 4. decembra 2015. godine), u načelu;
2. Razno.

Pre prelaska na rad po tačkama utvrđenog dnevnog reda, članovi Odbora su većinom glasova **usvojili** Zapisnik sa 52. sednice Odbora za pravosuđe, državnu upravu i lokalnu samoupravu, održane 3. novembra 2015.

**PRVA TAČKA -** Razmatranje Predloga zakona o dopuni Zakona o Ustavnom sudu, koji je podnela Vlada (broj 7-3209/15 od 4. decembra 2015. godine), u načelu.

**Petar Petrović** je obavestio članove Odbora da je 4. decembra 2015. godine Vlada dostavila Narodnoj skupštini Predlog zakona o dopuni Zakona o Ustavnom sudu i reč dao Jovanu Ćosiću, načelniku Odeljenja u Ministarstvu pravde.

**Jovan Ćosić** je obrazložio razloge za donošenje Zakonom o dopuni Zakona o Ustavnom sudu, posebno naglasivši da važećim zakonom nije propisan rok u kome organ koji je obavezan da isplati naknadu materijalne ili nematerijalne štete može dobrovoljno da plati materijalnu ili nematerijalnu štetu koja je proistekla iz usvajanja ustavne žalbe, što predstavlja pravnu prazninu, te da će rok od četiri meseca, koji se ustanovljava ovim predlogom zakona, ukoloniti postojeću pravnu prazninu.

Predsedavajući je otvorio raspravu u vezi sa ovom tačkom dnevnog reda, pa kako se niko od članova Odbora nije javio za reč, predložio je da Odbor za pravosuđe, državnu upravu i lokalnu samoupravu predloži Narodnoj skupštini da prihvati navedeni predlog zakona.

Članovi Odbora za pravosuđe, državnu upravu i lokalnu samoupravu su **jednoglasno** odlučili da predlože Narodnoj skupštini da prihvati Predlog zakona o dopuni Zakona o Ustavnom sudu, koji je podnela Vlada (broj 7-3209/15 od 4. decembra 2015. godine), u načelu.

Za izvestioca Odbora na sednici Narodne skupštine određen je Petar Petrović, predsednik Odbora.

**DRUGA TAČKA** - Razno.

**Petar Petrović** je obavestio članove Odbora da će 8. decembra 2015. godine, sa početkom u 15,00 časova, odnosno odmah po utvrđivanju dnevnog reda Osme sednice Drugog redovnog zasedanja Narodne skupštine u 2015. godini, u Maloj sali Doma Narodne skupštine, Parlamentarna kancelarija za budžet održati prezentaciju i predstavaljnje Predloga zakona o budžetu RS za 2016. godinu, te je pozvao zainteresovane članove Odbora da prisustvuju navedenom skupu.

Takođe, najavio je skorašnju sednicu Narodne skupštine na kojoj će biti razmatran set pravosudnih zakona.

Sednica je završena u 12,45 časova.

SEKRETAR ODBORA PREDSEDNIK ODBORA

Sanja Pecelj Petar Petrović